Document ID: 32013D0742

VYKONÁVACIE ROZHODNUTIE KOMISIE
zo 7. novembra 2013,
ktorým sa prijíma siedmy aktualizovaný zoznam lokalít s európskym významom v boreálnom biogeografickom regióne
[oznámené pod číslom C(2013) 7361]
(2013/742/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (1), a najmä na jej článok 4 ods. 2 tretí pododsek,
keďže:
(1)
Boreálny biogeografický región v zmysle článku 1 písm. c) bodu iii) smernice 92/43/EHS pozostáva v rámci Únie z častí územia Fínska a Švédska a z územia Estónska, Litvy a Lotyšska, ako sa uvádza na biogeografickej mape, ktorú 20. apríla 2005 schválil výbor zriadený článkom 20 uvedenej smernice (ďalej len „Výbor pre biotopy“).
(2)
V rámci procesu, ktorý sa začal v roku 1995, je dôležité dosiahnuť ďalší pokrok pri samotnom budovaní sústavy Natura 2000, ktorá predstavuje dôležitý prvok ochrany biodiverzity v Únii.
(3)
K prijatiu pôvodného zoznamu a prvých šiestich aktualizovaných zoznamov lokalít s európskym významom v boreálnom biogeografickom regióne v zmysle smernice 92/43/EHS došlo na základe rozhodnutí Komisie 2005/101/ES (2), 2008/24/ES (3), 2009/94/ES (4), 2010/46/EÚ (5), 2011/84/EÚ (6) a vykonávacích rozhodnutí 2012/11/EÚ (7) a 2013/27/EÚ (8). Na základe článku 4 ods. 4 a článku 6 ods. 1 smernice 92/43/EHS musí príslušný členský štát čo najskôr, najneskôr však do šiestich rokov označiť lokality zaradené do zoznamu lokalít s európskym významom v rámci boreálneho biogeografického regiónu za osobitné chránené územia, pričom určí priority v oblasti ochrany a potrebné ochranné opatrenia.
(4)
V súvislosti s dynamickým prispôsobovaním sústavy Natura 2000 dochádza k preskúmavaniu zoznamov lokalít s európskym významom. Preto je potrebná aktualizácia zoznamu lokalít s európskym významom pre boreálny biogeografický región.
(5)
Aktualizácia zoznamu lokalít s európskym významom v prípade boreálneho biogeografického regiónu je na jednej strane potrebná z hľadiska zaradenia ďalších lokalít, ktoré od roku 2011 navrhli členské štáty ako lokality s európskym významom v boreálnom biogeografickom regióne v zmysle článku 1 smernice 92/43/EHS. Povinnosti vyplývajúce z článku 4 ods. 4 a článku 6 ods. 1 smernice 92/43/EHS by sa mali na uvedené ďalšie lokality začať vzťahovať čo najskôr, najneskôr však do šiestich rokov od prijatia tohto rozhodnutia.
(6)
Na druhej strane je aktualizácia zoznamu lokalít s európskym významom v boreálnom biogeografickom regióne potrebná na zohľadnenie všetkých zmien informácií týkajúcich sa lokalít, ktoré predložili členské štáty po prijatí pôvodného zoznamu a prvých šiestich aktualizovaných zoznamov Únie. Z tohto hľadiska tento aktualizovaný zoznam lokalít s európskym významom v boreálnom biogeografickom regióne predstavuje konsolidovanú verziu zoznamu lokalít s európskym významom v boreálnom biogeografickom regióne. Malo by sa však zdôrazniť, že v prípade každej lokality uvedenej v tomto rozhodnutí by sa povinnosti vyplývajúce z článku 4 ods. 4 a článku 6 ods. 1 smernice 92/43/EHS mali uplatňovať čo najskôr, najneskôr však do šiestich rokov od prijatia zoznamu lokalít s európskym významom, do ktorého bola daná lokalita prvýkrát zaradená.
(7)
Pokiaľ ide o boreálny biogeografický región, Komisii boli v období od januára 2003 do októbra 2012 v súlade s článkom 4 ods. 1 smernice 92/43/EHS predložené zoznamy lokalít navrhovaných ako lokality s európskym významom v zmysle článku 1 uvedenej smernice.
(8)
K zoznamom navrhovaných lokalít boli pripojené informácie o každej lokalite. Od roku 2012 sa tieto informácie uvádzali vo formáte stanovenom vo vykonávacom rozhodnutí Komisie 2011/484/EÚ z 11. júla 2011 o formáte poskytovania informácií o lokalitách sústavy Natura 2000 (9).
(9)
K týmto informáciám patrí mapa lokality predložená príslušným členským štátom, názov lokality, jej poloha a rozloha, ako aj údaje získané uplatňovaním kritérií uvedených v prílohe III k smernici 92/43/EHS.
(10)
Na základe návrhu zoznamu, ktorý Komisia vypracovala so súhlasom každého príslušného členského štátu a v ktorom sa uvádzajú aj lokality s výskytom prioritných typov prirodzených biotopov alebo prioritných druhov, by sa mal prijať aktualizovaný zoznam lokalít vybraných ako lokality s európskym významom v rámci boreálneho biogeografického regiónu.
(11)
Poznatky o existencii a rozšírení typov prirodzených biotopov a druhov sa neustále vyvíjajú vďaka dohľadu vykonávanému v súlade s článkom 11 smernice 92/43/EHS. Preto sa pri hodnotení a výbere lokalít na úrovni Únie využili najlepšie informácie, ktoré boli v danom čase k dispozícii.
(12)
Niektoré členské štáty nenavrhli dostatočný počet lokalít na to, aby splnili požiadavky smernice 92/43/EHS pre niektoré typy biotopov a druhov. V prípade týchto typov biotopov a druhov preto nemožno dospieť k záveru, že sústava Natura 2000 je úplná. S prihliadnutím na oneskorenie pri predkladaní informácií danými členskými štátmi a pri dosahovaní dohody s nimi je nevyhnutné prijať aktualizovaný zoznam lokalít, ktorý je potrebné preskúmať v súlade s článkom 4 smernice 92/43/EHS.
(13)
Vzhľadom na pretrvávajúcu neúplnosť poznatkov o existencii a rozšírení niektorých typov prirodzených biotopov uvedených v prílohe I a niektorých druhov uvedených v prílohe II k smernici 92/43/EHS preto nemožno vyvodiť záver, či je sústava Natura 2000 úplná, alebo neúplná. Zoznam by sa mal v prípade potreby preskúmať v súlade s článkom 4 smernice 92/43/EHS.
(14)
V záujme jasnosti a transparentnosti by sa vykonávacie rozhodnutie 2013/27/EÚ malo zrušiť.
(15)
Opatrenia stanovené v tomto rozhodnutí sú v súlade so stanoviskom Výboru pre biotopy,
PRIJALA TOTO ROZHODNUTIE:
Článok 1
V prílohe k tomuto rozhodnutiu sa stanovuje siedmy aktualizovaný zoznam lokalít s európskym významom v boreálnom biogeografickom regióne v súlade s článkom 4 ods. 2 tretím pododsekom smernice 92/43/EHS.
Článok 2
Vykonávacie rozhodnutie 2013/27/EÚ sa zrušuje.
Článok 3
Toto rozhodnutie je určené členským štátom.
V Bruseli 7. novembra 2013

Labels: 18
20